Ως πρεσβυακουσία ορίζεται η βαρηκοΐα που σχετίζεται με την γήρανση. Πρόκειται για μια προοδευτική και μη αναστρέψιμη αμφοτερόπλευρη (συνήθως συμμετρική) νευροαισθητήρια βαρηκοΐα. Παρατηρείται εκφύλιση του κοχλία στο έσω ους καθώς και του ακουστικού νεύρου.
Συνήθως παρουσιάζεται μετά την ηλικία των 50 ετών, αλλά έχει βρεθεί ότι σε πολλές περιπτώσεις η σταδιακή εκφύλιση της ακοής ξεκινά από την ηλικία των 18 ετών.
Η πρεσβυακουσία αποτελεί την πιο συχνή αιτία απώλειας ακοής. Πιο συγκεκριμένα ένας στους τρεις παρουσιάζει βαρηκοΐα στην ηλικία των 65 ετών και ένας στους δύο στην ηλικία των 75 ετών. Στους ηλικιωμένους η πρεσβυακουσία αποτελεί την πιο κοινή πάθηση μετά την αρθρίτιδα.
Οι υψηλές συχνότητες είναι αυτές οι οποίες επηρεάζονται πρώτα και στην συνέχεια ακολουθούν οι μεσαίες και χαμηλές συχνότητες. Επιπλέον οι άντρες συνήθως επηρεάζονται περισσότερο σε σχέση με τις γυναίκες.
Ένα πολύ πρώιμο σύμπτωμα της πρεσβυακουσίας στους νεαρούς ενήλικες είναι η ανικανότητα τους να ακούσουν υψίσυχνους ήχους άνω των 15 με 16 KHz. Βέβαια χρειάζεται να περάσουν ακόμη πολλά χρόνια μέχρι να γίνει αντιληπτή η δυσχέρεια στην ακοή.